CELEX: 
Language: lv
Date: 2019-07-29 00:00:00
Title: KOMISIJAS ĪSTENOŠANAS LĒMUMS (ES) …/.. ar ko atceļ Īstenošanas lēmumu 2012/627/ES par Austrālijas tiesiskās un uzraudzības sistēmas atzīšanu par līdzvērtīgu prasībām Eiropas Parlamenta un Padomes Regulā (EK) Nr. 1060/2009 par kredītreitingu aģentūrām

KOMISIJAS ĪSTENOŠANAS LĒMUMS (ES) …/..
            
            
               (29.7.2019)
            
            
               ar ko atceļ Īstenošanas lēmumu 2012/627/ES par Austrālijas tiesiskās un uzraudzības sistēmas atzīšanu par līdzvērtīgu prasībām Eiropas Parlamenta un Padomes Regulā (EK) Nr. 1060/2009 par kredītreitingu aģentūrām
            
            
               (Dokuments attiecas uz EEZ)
            
            
               EIROPAS KOMISIJA,
            
            
               ņemot vērā Līgumu par Eiropas Savienības darbību,
            
            
               ņemot vērā Eiropas Parlamenta un Padomes Regulu (EK) Nr. 1060/2009 par kredītreitingu aģentūrām
                  1
                un jo īpaši tās 5. panta 6. punktu,
            
            
               tā kā:
            
            
               (1)Ar Regulas (ES) Nr. 1060/2009 5. panta 6. punktu Komisija tiek pilnvarota pieņemt lēmumu par līdzvērtību, norādot, ka trešās valsts tiesiskā un uzraudzības sistēma nodrošina, ka šajā trešā valstī atļauju saņēmušās vai reģistrētās kredītreitingu aģentūras (CRA) atbilst juridiski saistošām prasībām, kas ir līdzvērtīgas prasībām, kuras ir noteiktas minētajā regulā un kuras attiecīgajā trešā valstī efektīvi uzrauga un īsteno. Lai tās varētu uzskatīt par līdzvērtīgām, tiesiskajai un uzraudzības sistēmai ir jāatbilst vismaz Regulas (EK) Nr. 1060/2009 5. panta 6. punktā noteiktajiem nosacījumiem. 
            
            
               (2)Komisija 2012. gada 5. oktobrī pieņēma Īstenošanas lēmumu 2012/627/ES
                  2
               , secinot, ka ir izpildīti šie trīs nosacījumi, un atzīstot Austrālijas tiesiskās un uzraudzības sistēmu attiecībā uz CRA par līdzvērtīgu tajā laikā spēkā esošajām Regulas (EK) Nr. 1060/2009 prasībām.
            
            
               (3)Austrālijas tiesiskā un uzraudzības sistēma joprojām atbilst trīs nosacījumiem, kas sākotnēji tika noteikti Regulas (EK) Nr. 1060/2009 5. panta 6. punktā. Ar Eiropas Parlamenta un Padomes Regulu (ES) Nr. 462/2013
                  3
                ieviesa papildu prasības attiecībā uz Savienībā reģistrētām CRA, padarot stingrāku šīm kredītreitingu aģentūrām piemērojamo tiesisko un uzraudzības režīmu. Šīs papildu prasības ietver noteikumus par reitingu prognozēm, interešu konfliktu pārvaldību, konfidencialitātes prasības, prasības par reitingu metodikas kvalitāti un kredītreitingu izklāstu un publiskošanu. 
            
            
               (4)Saskaņā ar Regulas (ES) Nr. 462/2013 2. panta 1) punkta b) apakšpunkta otro daļu šīs papildu prasības piemēro, lai no 2018. gada 1. jūnija novērtētu trešo valstu tiesiskās un uzraudzības sistēmas līdzvērtību.
            
            
               (5)Ņemot vērā iepriekš minēto, Komisija 2017. gada 13. jūlijā lūdza Eiropas Vērtspapīru un tirgu iestādei (EVTI) sniegt konsultāciju par cita starpā Austrālijas tiesiskās un uzraudzības sistēmas līdzvērtību šīm papildu prasībām, kas ieviestas ar Regulu (ES) Nr. 462/2013, un tās novērtējumu par jebkādu atšķirību būtisko nozīmi. 
            
            
               (6)Savā 2017. gada 17. novembrī publicētajā tehniskajā atzinumā EVTI secināja, ka Austrālijas tiesiskās un uzraudzības sistēmas noteikumi nav pietiekami, lai sasniegtu mērķus, kas noteikti ar Regulas (ES) Nr. 462/2013 papildu prasībām.
            
            
               (7)Ar Regulas (EK) Nr. 1060/2009 3. panta 1. punkta w) apakšpunktu tiek ieviesta reitinga prognozes definīcija un paplašinātas konkrētas, kredītreitingiem piemērojamas prasības, kuras tagad attiecina arī uz kredītretingu prognozēm. Austrālijas tiesiskā un uzraudzības sistēmā reitinga prognozes netiek skaidri atzītas par atsevišķu vienumu, tomēr Austrālijas Vērtspapīru un investīciju komisija uzskata, ka reitingu prognozes atbilst “finanšu produktu konsultācijas” definīcijai un tādējādi tām piemēro tādas pašas prasības kā kredītreitingiem. 
            
            
               (8)Lai stiprinātu pārliecību par kredītreitingu aģentūru neatkarību attiecībā uz vērtējamām juridiskajām personām, Regula (ES) Nr. 462/2013 paplašina Regulas (EK) Nr. 1060/2009 6. panta 4. punkta, 6.a un 6.b punkta noteikumus par interešu konfliktiem, tos attiecinot uz tādiem, ko izraisījuši akcionāri vai locekļi, kas ieņem ar svarīgu amatu minētajā CRA. Austrālijas tiesiskajā un uzraudzības sistēmā ir noteikts, ka CRA ir jāievieš piemēroti noteikumi par interešu konfliktu pārvaldību, kas rodas to darbības gaitā. Tomēr tas nepārprotami nepievēršas interešu konfliktiem attiecībā uz akcionāriem. Līdz ar to nav līdzīgu prasību, kas aizliedz CRA sniegt kredītreitingu juridiskai personai, kurai pieder vairāk nekā 10 % tās akciju vai sniegt konsultācijas vai padomdevēja pakalpojumus juridiskai personai, kurai pieder vairāk nekā 5 % akciju.
            
            
               (9)Ar Regulu (ES) Nr. 462/2013 ievieš jaunus noteikumus, lai nodrošinātu, ka konfidenciālo informāciju izmanto tikai mērķiem, kas ir saistīti ar kredītreitingu noteikšanas darbībām, un tā tiek aizsargāta pret krāpšanu, zādzību vai ļaunprātīgu izmantošanu. Šajā nolūkā Regulas (EK) Nr. 1060/2009 10. panta 2.a punktā ir noteikts, ka CRA visus kredītreitingus, reitinga prognozes un informāciju, kas ar tiem saistīta, līdz izpaušanas brīdim ir jāapstrādā kā iekšēja informācija. Austrālijas tiesiskajā un uzraudzības sistēmā ir izklāstītas sīki izstrādātas prasības attiecībā uz pasākumiem, kas CRA jāveic, lai aizsargātu to rīcībā esošo konfidenciālo informāciju attiecībā uz emitentiem. Tādējādi pastāv uzticama sistēma, lai aizsargātu pret konfidenciālas informācijas ļaunprātīgu izmantošanu.
            
            
               (10)Regulas (ES) Nr. 462/2013 mērķis ir palielināt kredītreitingu metodikas pārredzamību un kvalitāti. Regulas (ES) Nr. 1060/2009 I pielikuma D iedaļas I daļas 3. punktā noteikts, ka CRA ir pienākums ļaut vērtējamai juridiskai personai radīt iespēju vērst uzmanību uz jebkādiem kļūdainiem faktiem pirms kredītreitinga vai reitinga prognozes publicēšanas. Austrālijas tiesiskajā un uzraudzības sistēmā nav skaidri noteikts, ka CRA ir jāinformē vērtējamā juridiskā persona par kredītreitingu pirms tā publicēšanas. Saskaņā ar Austrālijas tiesisko un uzraudzības sistēmu CRA informēs vērtējamo juridisko personu tikai tad, ja tas ir “iespējams un pamatoti”, neparedzot minimālu atbildes sniegšanas laiku.
            
            
               (11)Ar Regulu (ES) Nr. 462/2013 ievieš aizsardzības pasākumus Regulas (EK) Nr. 1060/2009 8. panta 5.a, 6.aa,6.ab un 7. punktā, lai nodrošinātu to, ka nekādi reitingu metodikas grozījumi neietekmē metodikas precizitāti. Austrālijas tiesiskajā un uzraudzības sistēmā ir noteikts, ka ir jāinformē vērtējamās juridiskās personas, kuras ietekmē jebkuras metodikas izmaiņas. Tomēr, pirms tiek veiktas būtiskas izmaiņas metodikā, CRA nav jāapspriežas ar tirgus dalībniekiem, jāziņo uzraudzības iestādei vai jāpublisko CRA tīmekļa vietnē reitingu metodikā konstatētās kļūdas.
            
         
         
            
               (12)Regula (ES) Nr. 462/2013 pastiprina prasības attiecībā uz kredītreitingu izklāstu un publiskošanu. Saskaņā ar Regulas (EK) Nr. 1060/2009 8. panta 2. punktu un I pielikuma D iedaļas I daļas 2.a punktu CRA papildina reitingu metodikas, modeļu un galveno reitinga noteikšanas pieņēmumu publiskošanu ar skaidriem un viegli saprotamiem norādījumiem, kas izskaidro visus pieņēmumus, parametrus, ierobežojumus un jebkādas neskaidrības par kredītreitinga procesā izmantotajiem modeļiem un reitingu metodiku. Lai gan CRA saskaņā ar Austrālijas tiesisko un uzraudzības sistēmu ir jāatklāj, vai kredītreitings ir bijis pieprasīts un vai vērtējamā juridiskā persona ir piedalījusies, un jāsniedz informācija par jebkādiem kredītreitingu ierobežojumiem, nav prasības izpaust atklātībai norādes par metodiku, uz kuras pamata balstās kredītreitings.
            
            
               (13)Lai stiprinātu konkurenci un ierobežotu interešu konfliktu iespējas CRA nozarē, ar Regulu (ES) Nr. 462/2013 tiek ieviesta prasība Regulas (EK) Nr. 1060/2009 I pielikuma E iedaļas II daļā, ka maksām, ko CRA iekasē par kredītreitingiem un papildu pakalpojumiem, būtu jābūt nediskriminējošām un pamatotām ar faktiskajām izmaksām. Tajā tiek noteikts, ka CRA ir jāpublisko konkrēta finanšu informācija. Saskaņā ar Austrālijas tiesisko un uzraudzības režīmu CRA, izņemot mazās CRA, ir jāpublisko informācija par ieņēmumu plūsmām un gada ziņojumā jādara pieejama konkrēta informācija uzraudzības iestādei. Turklāt nav prasības CRA izpaust atklātībai provizoriskos reitingus un paziņot uzraudzības iestādei par maksu grafiku vai maksām, kas iekasētas no klientiem. Turklāt nav prasības, lai no klientiem iekasētā maksa būtu balstīta uz izmaksām un būtu nediskriminējoša.
            
            
               (14)Ņemot vērā izvērtētos faktorus, Austrālijas tiesiskā un uzraudzības sistēma attiecībā uz CRA, neatbilst visiem līdzvērtības nosacījumiem, kas noteikti Regulas (EK) Nr. 1060/2009 5. panta 6. punkta otrajā daļā. Tāpēc to nevar uzskatīt par līdzvērtīgu tiesiskajai un uzraudzības sistēmai, kas izveidota ar minēto regulu.
            
            
               (15)Tādēļ Īstenošanas lēmums 2012/627/ES būtu jāatceļ.
            
            
               (16)Šajā lēmumā paredzētie pasākumi saskan ar Eiropas Vērtspapīru komitejas atzinumu,
            
            
               IR PIEŅĒMUSI ŠO LĒMUMU.
            
            
               1. pants
            
            
               Īstenošanas lēmumu 2012/627/ES atceļ.
            
            
               2. pants
            
            
               Šis lēmums stājas spēkā divdesmitajā dienā pēc tā publicēšanas Eiropas Savienības Oficiālajā Vēstnesī.
            
            
               Briselē, 29.7.2019
            
            
               
                     Komisijas vārdā –
               
               
                     priekšsēdētājs
                     Jean-Claude JUNCKER
               
            
         
         
            
                  
                     (1)
                  
                        OV L 302, 17.11.2009., 1. lpp.
               
               
                  
                     (2)
                  
                        Komisijas Īstenošanas lēmums 2012/627/ES (2012. gada 5. oktobris) par Austrālijas tiesiskās un uzraudzības sistēmas atzīšanu par līdzvērtīgu prasībām Eiropas Parlamenta un Padomes Regulā (EK) Nr. 1060/2009 par kredītreitingu aģentūrām (OV L 274, 3.5.2012., 30. lpp.).
               
               
                  
                     (3)
                  
                        Eiropas Parlamenta un Padomes Regula (ES) Nr. 462/2013 (2013. gada 21. maijs), ar ko groza Regulu (EK) Nr. 1060/2009 par kredītreitingu aģentūrām (OV L 146, 31.5.2013., 1. lpp.).